Mads Fuglede (V), 2023-05-02:
Og tak til ministeren for redegørelsen.
Jeg har fået fornøjelsen her i dag af at være ordfører på lånt tid, og det har været spændende at se lidt nærmere på, hvordan det står til med digitaliseringen i Danmark.
Digitale teknologier har revolutioneret vores verden og hverdag på måder, som vi aldrig havde forestillet os for bare få årtier siden.
Teknologi har gjort vores liv nemmere og mere effektivt, og vi er blevet mere produktive.
I Venstre er det vores ambition, at Danmark skal være et digitalt foregangsland.
Vi ønsker, at digitaliseringen skal tjene danskerne, skabe mere frihed og flere muligheder, bidrage til at løse samfundets udfordringer og skabe vækst i vores virksomheder.
Som forsvarsordfører ved jeg, at digitaliseringen også gør os mere sårbare i en verden, hvor vores kritiske infrastruktur er noget, vi skal passe meget på.
Danmark er et digitalt foregangsland.
Vi er et af de mest digitaliserede lande i verden.
Ud ad det spor kan man hurtigt komme til at hvile på laurbærrene, og det er vigtigt, at vi ikke gør det.
For mens Danmark er i fuld gang, kan vi se, at andre lande accelererer med deres digitale udvikling i en grad, som vi ikke bare må være tilskuere til, men det må anspore til, at vi ikke læner os tilbage i vores førerposition.
For der er store potentialer i den digitale udvikling, og det skal vi udnytte.
Danske virksomheder skal være i stand til at konkurrere på den globale scene, og digitaliseringen er en væsentlig del af det, der bidrager til mere produktive virksomheder med højere konkurrenceevne.
Digitaliseringen er med til at styrke dansk økonomi og dermed fastholde arbejdspladser og opretholde vores høje velstand.
Men det er ikke kun vores erhvervsliv, der kan drage nytte af den digitale udvikling – vi skal også udnytte de digitale udviklingspotentialer i velfærdssamfundet og til den grønne omstilling.
Faktisk er digitaliseringen afgørende for, at vi kan omstille vores samfund til et, hvor vi bruger energien bedre og udleder væsentlig færre drivhusgasser.
Digitalisering og data er også afgørende for, at vi kan skabe en cirkulær økonomi, hvor ressourcer bruges igen og igen i vores produktion.
Derfor er det vigtigt, at vi fortsætter med at bruge og udvikle digitale teknologier for at tackle klimaforandringer og sikre en bæredygtig fremtid for kommende generationer.
Men vi skal også sørge for, at digitaliseringen sker på en ansvarlig facon.
Jeg synes, den radikale ordfører sagde det meget godt lige før, nemlig at det er meget vigtigt, at jo bedre vi bliver til digitalisering, des bedre skal vi samtidig være til at huske den analoge verden.
Det er måske en mindre belyst side af digitaliseringen.
Mens vi er i fuld gang med at digitalisere hele vores samfund, må vi ikke overse at få sikkerheden med i samme tempo.
Truslen fra cyberkriminalitet er meget reel.
Lige nu laver Rusland dagligt tusindvis af cyberangreb på ukrainsk infrastruktur, og det viser, at selv om den verden, vi er i, er blevet digitaliseret og blevet bedre derved, bliver den også mere sårbar.
Derfor er jeg glad for, at regeringen har igangsat initiativer, der skal styrke it-sikkerheden, særlig hos de små og mellemstore virksomheder, der er de mest udsatte.
Indtil for ganske få år siden virkede AI som en science fiction-tanke, og for en lægmand som mig var det noget, jeg slet ikke forstod mig på, indtil jeg for nylig opdagede, at jeg i et af de her AI-chatprogrammer blev gjort til tidligere straffet for landsforræderi og tidligere konservativ kulturminister
– jeg ved ikke, hvilken der var værst af de anklager, men ubehageligt var det i hvert fald.
Det viser, at vi skal holde øje med de programmer, vi bruger i vores dagligdag, når vi bruger dem, og vi skal også kunne gøre dem, der udvikler dem, ansvarlige for, hvordan de bruges.
Vi skal arbejde for, at danske unge har kompetencer til at håndtere de her programmer.
Det skal være brugeren, der styrer programmet, og ikke brugeren, der bliver styret af programmet.
Der er med andre ord rigeligt at tage fat på.
Vi skal sørge for, at vi ikke sakker bagud, men vi skal ikke gå så stærkt, at vi glemmer alle dem, der går lidt langsommere ind i digitaliseringen – uanset hvad en chatrobot måtte give dem af synderegister.
Tak for ordet.